## El Consell autoritza la firma del contracte per a la celebració de la tercera edició dels FIA Motorsport Games en el Circuit Ricardo Tormo

*** L’esdeveniment esportiu tindrà lloc del 23 al 27 d’octubre de 2024
* Es preveu la participació de més de 500 pilots d’un centenar de països**

El Ple del Consell ha acordat autoritzar a Circuit del Motor i Promoció Esportiva SA la firma d’un contracte amb la mercantil SRO Motorsports Europe Limited per a organitzar la tercera edició dels FIA Motorsports Games en el Circuit Ricardo Tormo del 23 al 27 d’octubre de 2024.

L’organització de l’esdeveniment internacional, que comptarà amb la participació de la Federació Internacional d’Automobilisme i la Federació Espanyola d’Automobilisme, suposarà destinar 1,2 milions d’euros en concepte de cànon, quantitat que es podrà ampliar als 2,4 milions per a altres gastos d’organització, a càrrec de Circuit del Motor.

Estos jocs de caràcter multidisciplinari, en els quals es preveu la participació de més de 500 pilots d’un centenar de països, se celebren cada dos anys en diverses ciutats del món i inclouen competicions en un total de 26 categories, entre les quals es troben les modalitats GT, Fórmula 4, Touring Car, Drifting, Rallyes, Karting i Digital Motorsports.

Segons un informe d’impacte econòmic elaborat per l’IVIE, per cada euro invertit en l’organització de l’esdeveniment es preveu generar al voltant de 2,1 euros, i a més s’espera crear entre 57 i 61 llocs de treball, per la qual cosa es considera que es tracta d’un esdeveniment d’especial interés esportiu, turístic i econòmic, que s’ajusta als objectius i les finalitats de la mercantil Circuit del Motor i Promoció Esportiva SA.

La designació de la Comunitat Valenciana com a seu dels FIA Motorsports Games 2024 va ser anunciada en la clausura dels jocs celebrats a Marsella l’octubre de 2022 i ratificada pel World Motor Sport Council de la Federació Internacional d’Automobilisme, en la seua sessió celebrada el 7 de desembre de 2022.

L’esdeveniment constituïx la competició més important, quant a participació de federacions nacionals i de repercussió internacional, que organitza la Federació Internacional d’Automobilisme, a través de la mercantil SRO Motorsports Europe Limited.

Fecha: 02/08/2024